Pumas laat Stormers byna stikFoto: @VodacomRugga/Twitter Dit was maar broekskeur, maar ŉ kanniedood-benadering en die fiksheid van die Stormers se plaasvervangers het Vrydagaand in Mbombela die Kapenaars van rooi gesigte gered. Die Stormers het die kragmeting in die Superrugby Unlocked-reeks met 42-37 gewen nadat hulle ná byna ŉ uur nog met 14-37 agter was. Die Pumas, wat hul harte uitgespeel en teen alle verwagting in die Stormers vir 60 minute soos ŉ klubspan laat lyk het, se stoom het opgeraak. Die Stormers se plaasvervangers, met JD Schickerling en Jaco Coetzee aan die spits, het die stang vasgebyt en in die 79ste minuut die voortou geneem nadat hulle ses drieë gedruk het, waarvan vier in die laaste 20 minute. Maar ai, as dit die gehalte van Suid-Afrika se keurspelers is, ys ŉ mens om te dink wat van die Springbokke in die Rugbykampioenskap kon geword het. Ja, die Stormers het ŉ verswakte span gehad sonder onder meer Steven Kitshoff en Scarra Ntubeni wat weens Covid-19-protokolle nie kon speel nie. Tog was daar vyf Springbokke in die span en ŉ mens sou verwag het dat hulle hul man behoorlik sou staan. Boonop is daar in die week oor hul eie Bakkies Botha en Victor Matfield (Schickerling en Salmaan Moerat) gepraat, geskryf en gespog. Stadig oor die klippe! Die Pumas se afrigters, Jimmy Stonbehouse en MJ Mentz, het die ideale draaiboek in die eerste uur geskryf toe hulle die Stormers in hul eie gebied vasgepen het, hul opskietverdediging geneutraliseer het en besit omgekeer het. Boonop moes die Pumas vir tien minute sonder hul vuurvreter-flank Jeandré Rudolph (geel kaart) klaarkom, maar die masjien het bly stoomroller. Maar toe raak die stoom op en daar was niks wat die Pumas teen die blou golf kon doen nie. Ewe skielik het Warrick Gelant, Leolin Zas en Edwill van der Merwe vlamgevat en bresse in die verdedigingspatroon begin slaan. Daar sal gesê word dat die Pumas hul voorsprong probeer verdedig het, maar dit was nie geval nie, want die spelers se gô was behoorlik uit. Puntemakers: Stormers 42 (14): Drieë: Rikus Pretorius, Herschel Jantjies, Neethling Fouche, Bongo Mbonambi, Leolin Zas, Warrick Gelant. Doelskoppe: Tim Swiel (6). Pumas 37 (30): Drieë: Neil Maritz (2), Jeandré Rudolph, Wayne van der Bank. Doelskoppe: Eddie Fouché (2), Niel Marais (2). Strafdoele: Fouché (3).